
Uznesenie Okresný súd Galanta v spore žalobcu: Tlapnet SK, a. s., so sídlom Boženy Němcovej 8, Bratislava, IČO: 52 329 160, právne zastúpený: Mgr. Lukáš Čuraj, advokát, so sídlom Záhorácka 58/10, Malacky, IČO: 50 891 685, proti žalovanému: A. B., nar. XX.X.XXXX, bytom C. XXX, D. E. D., o zaplatenie 26,60 eura s príslušenstvom, takto rozhodol: I. Súd konanie zastavuje. odôvodnenie: 1. Žalobca žalobou doručenou tunajšiemu súdu dňa 16.4.2025 prostredníctvom právneho zástupcu žiadal, aby súd zaviazal žalovaného k zaplateniu istiny 26,60 eura s príslušenstvom a k náhrade trov konania. 2. Výzvou zo dňa 17.4.2025 bol žalobca prostredníctvom právneho zástupcu vyzvaný k zaplateniu súdneho poplatku zo žaloby vo výške 25 eur v lehote 10 dní, pod následkom zastavenia konania. 3. Podľa § 161 ods. 1 CSP, ak tento zákon neustanovuje inak, súd kedykoľvek počas konania prihliada na to, či sú splnené podmienky, za ktorých môže konať a rozhodnúť (ďalej len „procesné podmienky“). 4. Podľa § 161 ods. 3 CSP, ak ide o nedostatok procesnej podmienky, ktorý možno odstrániť, súd urobí vhodné opatrenia na jeho odstránenie. Pritom spravidla môže pokračovať v konaní, ale nesmie vydať rozhodnutie, ktorým sa konanie končí. Ak sa nepodarí nedostatok procesnej podmienky odstrániť, súd konanie zastaví. 5. Podľa § 5 ods. 1 písm. a) zákona č. 71/1992 Zb. o súdnych poplatkoch a poplatku za výpis z registra trestov, poplatková povinnosť vzniká podaním žaloby, návrhu, odvolania, žaloby na obnovu konania, dovolania, kasačnej sťažnosti alebo žiadosti na vykonanie poplatkového úkonu, ak je poplatníkom žalobca alebo navrhovateľ, odvolateľ, ten, kto podal žalobu na obnovu konania, dovolateľ a ten, kto podal kasačnú sťažnosť. 6. Podľa § 10 ods. 1 zákona č. 71/1992 Zb. o súdnych poplatkoch a poplatku za výpis z registra trestov, ak nebol zaplatený poplatok splatný podaním žaloby, návrhu na začatie konania, dovolania alebo kasačnej sťažnosti, súd podľa § 9 vyzve poplatníka, aby poplatok zaplatil v lehote, ktorú určí, spravidla v lehote desiatich dní od doručenia výzvy; ak aj napriek výzve poplatok nebol zaplatený v lehote, súd konanie zastaví. O následkoch nezaplatenia poplatku musí byť poplatník vo výzve poučený. 7. Podľa § 10 ods. 3 zákona č. 71/1992 Zb. o súdnych poplatkoch a poplatku za výpis z registra trestov, prvoinštančný súd zruší uznesenie o zastavení konania pre nezaplatenie súdneho poplatku, ak bol súdny poplatok zaplatený v lehote určenej súdom podľa odseku 1 alebo ak sú na to dôvody podľa odseku 2.
Prvoinštančný súd zruší uznesenie o zastavení konania pre nezaplatenie súdneho poplatku aj vtedy, ak bolo konanie prerušené podľa osobitného predpisu a správca v ňom pokračuje namiesto poplatníka. 8. Súd postupujúc podľa týchto ustanovení dňa 17.4.2025 vyzval žalobcu prostredníctvom právneho zástupcu, aby v lehote 10 dní od doručenia výzvy zaplatil súdny poplatok za podaný návrh vo výške 25 eur a zároveň ho poučil o následkoch nezaplatenia poplatku. Výzva bola právnemu zástupcovi žalobcu doručená dňa 21.5.2025, avšak žalobca súdny poplatok v 10-dňovej lehote určenej súdom nezaplatil. Z uvedených dôvodov súd konanie podľa § 10 ods. 1 poplatkového zákona zastavil. 9. Súd dáva žalobcovi do pozornosti, že s účinnosťou od 1.7.2017 dodatočné zaplatenie súdneho poplatku zo žaloby v odvolacej lehote bude bez ďalšej relevancie na trvanie konania a súd uznesenie o zastavení konania nezruší. Poučenie: Proti tomuto uzneseniu vydanému súdnym úradníkom, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; s prípade zrušenia uznesenia je súdny úradník viazaný právnym názorom súdu. Prvoinštančný súd zruší uznesenie o zastavení konania pre nezaplatenie súdneho poplatku, ak bol súdny poplatok zaplatený v lehote určenej súdom podľa § 10 odseku 1 poplatkového zákona alebo sú na to dôvody podľa § 10 odseku 2 poplatkového zákona . Prvoinštančný súd zruší uznesenie o zastavení konania pre nezaplatenie súdneho poplatku aj vtedy, ak bolo konanie prerušené podľa osobitného predpisu a správca v ňom pokračuje namiesto poplatníka.

